
Министър на културата

СТАТУТ НА
НАЦИОНАЛНА НАГРАДА “Христо Г. Данов”
ЗА ПРИНОС В БЪЛГАРСКАТА КНИЖОВНА КУЛТУРА
Раздел I.
ЦЕЛ И ВИД НА НАГРАДИТЕ

Чл. 1. Националната награда „Христо Г. Данов” е учредена от Министерството на културата и Община Пловдив през 1999 г.
Чл. 2. Националната награда „Христо Г. Данов” се присъжда ежегодно по случай 24 май – Денят на славянската писменост и българската просвета и култура за принос в българската книжовна култура за предходната година.
Чл. 3. (1) Министърът на културата връчва една Голяма награда за цялостен принос в националната книжовна култура.

(2) На конкурсен принцип се определят и връчват награди в осем категории съгласно  чл. 5.

Чл. 4. (1) На носителите на наградата се връчват диплом, малка пластика и парична награда, а на номинираните – диплом.
(2) Пластиката представлява статуетка на полирано бронзово бухалче, поставено върху подложка от черно полирано габро.
(3) Дипломът се подписва от министъра на културата и кмета на Община Пловдив.

Раздел II.
КАТЕГОРИИ

Чл. 5.  Награди се присъждат в следните категории:
1. българско издателство;
2. автор на българска художествена литература; 
3. преводач на художествена литература;
4. автор в областта на хуманитаристиката;
5. автор на издание за деца;
6. художник или дизайн и оформление на книга;
7. представяне на българската книга: 

а) медия/ организация/ литературен сайт;
б) книгоразпространение;
в) електронно издаване и нови технологии;
8. Библиотечно дело:
а) библиотека;
б) библиотекар.
Раздел III. 
УСЛОВИЯ ЗА УЧАСТИЕ В КОНКУРСА
Чл. 6. В конкурса за наградата могат да участват физически и юридически лица. За наградата се кандидатства само с първи издания и нови преводи. 
Чл. 7. (1) За участие в конкурса се подава предложение по образец съгласно Приложение № 1. Образецът се публикува на сайтовете на Министерството на културата и на Община Пловдив при обявяване на конкурса. 
(2) Кандидатите попълват формуляр за участие и предоставят по два екземпляра от изданията, придружени с мотивирано предложение, както и евентуално други материали, представящи тяхната дейност. Предоставените екземпляри не се връщат и остават за попълване на книжния фонд на специализираната дирекция на Министерството на културата, отговаряща за книжния сектор.
Чл. 8. Документи се приемат в едномесечен срок от публикуване на обявата за конкурса.
Раздел IV. 
ЖУРИ И ПРИСЪЖДАНЕ НА НАГРАДИТЕ
Чл. 9. Със заповед на министъра на културата се назначава жури за оценка и присъждане на наградите, състоящо се от председател и осем члена – двама представители на Министерството на културата, двама представители на Община Пловдив, и пет специалисти в областта на книгата и литературата.

Чл. 10. (1) Председателят на журито е представител на Министерството на културата.
 (2) Представителите на Община Пловдив могат да бъдат служители от общинската администрация с ресор „Култура“ или специалисти в областта на книгата и литературата;

(3) Специалистите в областта на книгата и литературата се назначават по предложение на творческите организации в страната.

(4) Поименният състав на журито се обявява при връчването на наградата.
Чл. 11. (1) Членовете на журито не трябва да са свързани лица с кандидатите или с членовете на техните управителни или контролни органи и/или да са в конфликт на интереси, за което подписват декларация. 
(2) В случай, че се установи несъответствие с изискването на ал. 1, съответният член на журито се заменя по реда на чл. 9 и чл. 10.
Чл. 12. (1) Заседанията на журито се свикват и ръководят от председателя, а се организират от специализираната дирекция на Министерството на културата, отговаряща за книжния сектор.
 (2) Журито взема решенията си с тайно гласуване с мнозинство повече от половината от списъчния си състав.
(3) Журито заседава на два етапа като на първия определя номинациите във всяка категория и ги оповестява публично чрез сайтовете на Министерство на културата и Община Пловдив, а на втория взема решение за награждаване. Решението се оповестява по време на церемонията за  връчване на наградите.
(4) Журито съставя протоколи за решенията си, като председателят предава протоколите за съхранение в специализираната дирекция на Министерството на културата, отговаряща за книжния сектор.
Раздел V.
ОБЯВЯВАНЕ НА НАГРАДИТЕ
Чл. 13. Обявяването на наградите пред обществеността се извършва на тържествена церемония в град Пловдив. 

Чл. 14.  Организацията на конкурса и провеждането на церемонията се уреждат от съучредителите с договор, в който се определят отговорностите на страните.
Допълнителна разпоредба

§1. По смисъла на този Статут:
1. "Свързани лица" са:

а) лицата, едното от които контролира другото лице или негово дъщерно дружество;

б) лицата, чиято дейност се контролира от трето лице;

в) лицата, които съвместно контролират трето лице;

г) съпрузите, роднините по права линия без ограничения, роднините по съребрена линия до четвърта степен включително и роднините по сватовство до четвърта степен включително.

2. „Конфликт на интереси“ е налице, когато членове на журито по чл. 9 имат интерес, който може да повлияе на тяхната безпристрастност и независимост във връзка с дейността им и да доведе до облага по смисъла на чл. 54 от Закона за противодействие на корупцията и за отнемане на незаконно придобитото имущество.
